# Montesa Cota 330

La Montesa Cota 330 fou un model de motocicleta de trial de la gamma Cota de Montesa que es fabricà durant el 1985. Creada com a successora de la Cota 350, tenia una cilindrada de 327,8 cc i fou la darrera Cota del tipus "clàssic": motor refrigerat per aire (del qual se n'havia suprimit l'arrissat de les aletes), frens de tambor i doble amortidor posterior. Fou també la darrera moto de la Montesa històrica, ja que el 1986 l'empresa desaparegué definitivament en ser absorbida per Montesa Honda.
Tot i que es presentà el 1984, la moto no arribà al mercat fins a 1985, el mateix any en què es presentà al Saló de Milà la més evolucionada Cota 304, aquesta ja amb importants innovacions tecnològiques (frens de disc i monoamortidor posterior) en un intent de Montesa de no quedar superada per la iniciativa dels fabricants italians (Aprilia i Beta). Tot això va fer que la Cota 330 durés només un any i fos substituïda per la nova Cota 335 (versió superior de la 304) a partir de 1986. Durant la seva curta vida comercial, el principal pilot oficial de Montesa al mundial de trial fou l'italià Diego Bosis, qui aconseguí finalment la vuitena posició al campionat.

## Característiques

La Cota 330 seguia oferint les mateixes característiques tècniques que les seves antecessores: conjunt dipòsit-selló d'una sola peça abatible, motor de dos temps monocilíndric refrigerat per aire amb canvi de 6 velocitats, bastidor de doble bressol, frens de tambor i amortidors de forquilla convencional davant i telescòpics darrere. Pel que fa a l'estètica, se'n diferenciava a primer cop d'ull pels parafangs, forquilla, amortidors i nou xassís vermells. A més, incorporava novetats com ara el tub d'escapament, de bufanda amb càmera d'expansió central, el basculant de duralumini, els amortidors del darrere de marca Telesco i el dipòsit de disseny innovador, molt estret a la part central.

### Fitxa tècnica

Cota 330 :
| Id. Model | 61M | Montesa Cota 330 |
| Núm. Sèrie | 61M0001- | Montesa Cota 330 |
| Anys | 1985 | Montesa Cota 330 |
| CC | 327,8 | Montesa Cota 330 |
| Diàmetre x Carrera | 83,4 x 60 mm | Montesa Cota 330 |
| Compressió | 9,4:1 | Montesa Cota 330 |
| CV | 16 a 5.500 rpm | Montesa Cota 330 |
| Carburador | Amal 2627-27 27 mm | Montesa Cota 330 |
| Canvi | 6 velocitats | Montesa Cota 330 |
| Suspensió davant | Forquilla telescòpica | Montesa Cota 330 |
| Suspensió darrera | Amortidors hidràulics | Montesa Cota 330 |
| Pneumàtic davant | 2,75 x 21 | Montesa Cota 330 |
| Pneumàtic darrera | 4,00 x 18 | Montesa Cota 330 |
| Frens davant | Tambor 125 mm | Montesa Cota 330 |
| Frens darrera | Tambor 110 mm | Montesa Cota 330 |
| Pes en sec | 91,5 Kg | Montesa Cota 330 |
| Capacitat dipòsit | 5,5 litres | Montesa Cota 330 |
| Pintura dipòsit | Vermell | Montesa Cota 330 |

## Referències

* ↑ «Montesa Cota 330. Any 1985». mnactec.cat. Museu de la Ciència i de la Tècnica de Catalunya, 01-01-2015. Arxivat de l'original el 3 d’octubre 2017. [Consulta: 15 juny 2017].
* ↑ Orengo, Joan Carles. «Spanish Trial Bikes (segunda parte)» (en castellà). todotrial.com, 01-09-2000. Arxivat de l'original el 10 de juny 2010. [Consulta: 4 abril 2013].
* 1 2 «Cota 330» (en castellà). trialmc.com, 30-04-2009. [Consulta: 7 maig 2013].
* ↑ «Montesa Cota 330» (JPG. Fullet original de 1985 escanejat) (en castellà i anglès). motoguapa.com. Motocicletas Montesa S.A., 1985. Arxivat de l'original el 16 d’agost 2017. [Consulta: 15 juny 2017].
* 1 2 «Números de chasis - Montesa» (en castellà). lamaneta.org. [Consulta: 7 maig 2013].

## Enllaços externs

* Vídeo d'un usuari pilotant una Cota 330 de 1985 (anglès)